Coca-Cola á Íslandi fagnar styttingu vinnuvikunnar Coca-Cola á Íslandi fagnar styttingu vinnuvikunnar Vinnuvikan styttist samtímis hjá öllu starfsfólki hjá Coca-Cola á Íslandi , óháð stéttarfélagi . Samkvæmt Lífskjarasamningnum milli SA og VR / LÍV verður vinnuvikan stytt frá 1. janúar næstkomandi . Hjá Coca-Cola European Partners á Íslandi er starfað eftir virkri jafnréttisstefnu og því var ákveðið að stytting vinnuvikunnar muni gilda um allt starfsfólk fyrirtækisins , óháð stéttarfélögum . Coca-Cola á Íslandi fagnar því að stuðla að velferð starfsfólks með styttingu vinnuvikunnar , enda hagur fyrirtækisins og starfsfólksins að draga úr streitu sem myndast þegar fólk reynir að samræma kröfur vinnu og einkalífs . Tilgangur styttingar er að stuðla að jafnvægi milli einkalífs og vinnu í daglegu lífi og er starfsfólk hvatt til að nýta frítímann jafnt og þétt . Starfsfólk Coca-Cola á Íslandi myndaði sérstaka nefnd til að fara yfir útfærslu á styttingu vinnuvikunnar en þar var tekin einróma ákvörðun um að styttingin skyldi ná til alls starfsfólks fyrirtækisins , enda vinnur fyrirtækið eftir virkri jafnréttisstefnu og lítur svo á að ekki skuli gera upp á milli fólks . Útfærslan á styttingu verður með mismunandi hætti eftir starfsemi deilda til að halda uppi þjónustu við viðskiptavini en unnið að því að vinnutími allra starfsmanna styttist um 3 klst og 15 mínútur á mánuði . Samkomulag þess efnis er nú þegar frágengið gagnvart VR , BHM og Verkfræðingafélagi Íslands og gildir frá 1. janúar 2020 . Verið er að vinna að samkomulagi við Eflingu og iðnaðarmannafélögin um útfærslu á styttingu gagnvart vaktavinnufólki og er stefnt að því að klára samninginn á næstu vikum . „ Í stað þess að horfa á styttingu vinnuvikunnar sem kostnað þá lítum við svo á að styttingin sé liður í að auka velferð á vinnustað og stuðli að betra jafnvægi milli vinnu og einkalífs . Þar sem jafnrétti á vinnustað er okkur mikilvægt fannst okkur ekki tækt annað en að það sama gengi yfir allt starfsfólk okkar , og yrði innleitt samtímis hjá öllum , óháð hvaða stéttarfélagi það er í . Þannig tryggjum við jafnan rétt okkar starfsfólks best “ . Sonja M. Scott , mannauðsstjóri Coca-Cola European Partners á Íslandi .